Donatus fan Münstereifel

Donatus fan Münstereifel (berne om 140 n.Kr. yn Rome; ferstoarn foar 180) wie oanfierder fan in Romeinsk legioen en wurdt yn 'e Roomsk-Katolike Tsjerke  as hillige martler fereare. De Donatustsjerke fan Doanjum is ferneamd nei de hillige Donatus fan Münstereifel.

 Libben 
Donatus wie de soan fan Faustus en Flamina. Syn mem hie har bekeard ta it kristendom en hja brocht him as kristen grut. 

Yn 'e âldens fan 17 waard Donatus soldaat. As oanfierder fan it tolfte legioen (legio Fulminata, it Bliksemlegioen) waard er om 166 hinne ynset tsjin de ynfallen fan 'e Markomannen oan 'e Donau. It troch de fijân omsingele legioen koe gjin kant mear út en sûnder wetter soe it grif omkomme. Mar mei oare kristlike soldaten bidde Donatus om rein en in swiere tongerbui brocht foar minske en bist ferlossing, wylst de bliksem it kamp fan 'e Markomannen ferneatige. It wûnder makke grutte yndruk op Donatus, dy't doe it ûnthjit die om him tenei oan it selibaat te hâlden. Keizer Markus Aurelius befoardere Donatus ta oerste fan 'e liifwacht, mar doe't Donatus wegere te trouwen mei Aleksandra, in pakesizzer fan 'e keizer, betsjutte dat syn deadsfonnis "om't er dêrmei de goaden leechlei". Nei syn eksekúsje begroef Flaminia, de mem fan Donatus, him yn 'e katakombe fan 'e hillige Agnes yn Rome.     

It barren yn 'e Markomanne-kriich om de tongerbui is histoarysk ûnderboud. De kristenen tanken God foar it wûnder. Lettere foarfallen, lykas in houlik mei de pakesizzer fan 'e keizer, falle lykwols ûnder de legindefoarming fan 'e hillige.    

 Ferearing 
Donatus fan Münstereifel wurdt fral fereare yn Dútslân en Lúksemboarch. Yn 1646 waard yn opdacht fan paus Innosintius X it grêf iepene en de reliken waard oan 'e Jezuïetentsjerke fan Münstereifel skonken. Op 30 juny 1652 soene de reliken fan Euskirchen nei Münstereifel oerbrocht wurde. Nei it foarlêzen fan 'e Hillige Misse yn 'e Martinskirche troch de jezuïietenpater, sloech by de slotsegen de bliksem yn, wêrby't de pater troch brân ferwûne rekke. De pater rôp de hillige Donatus oan en de pine sakke fuort, sadat de pater de reliken, dy't al ûnderweis wiene nei Münstereifel, dochs noch neireizgje koe. Dat wûnder fitere de ferearing fan de hillige op 'e nij oan. Sûnt is 30 juny de betinkingsdei fan Donatus.  

Noch oant 1949 waarden yn plakken yn 'e Eifel simmerdeis saneamde Donatus-missen fierd, miskien om de eardere hagelprosesjes te ferfangen: sûnt 1729 hiene de jezuïten de hagelprosesjes op 'e dei fan it Sint-Jansfeest yn de ban dien en harren hûshillige Donatus as de treflike waarspatroan oanrikkemandearre. 

Sûnt 1779 wurdt Donatus fereare yn Reek (Noard-Brabân), dêr't er ek as miljeuhillige fereare wurdt.Bedevaarten en Bedevaartplaatsen in Nederland, oproppen 11 july 2021 Op 'e feestdei fan Sint-Donatus wurde der yn it Brabânkse Helenaveen auto's segene, om't der hjoeddedei mear ûngemakken mei auto's barre as mei bliksemynslach.Bedevaarten en Bedevaartplaatsen in Nederland, oproppen 11 july 2021) It doarp Vragender yn de Achterhoeke hat de Donatusferearing yn 2016 op 'e nij ynfierd en sûnt wurde dêr Donatusprosesjes ûnder de namme Donatus dondert deur organisearre.Vereniging Oudheidkunde Lichtenvoorde, oproppen 11 july 2021 Nei't twa parochianen yn 1897 troch de bliksem deade waarden wurdt Sint-Donatus ek yn it Noard-Brabânske Hapert fereare.Bedevaarten en Bedevaartplaatsen in Nederland, oproppen 11 july 2021 Yn it Gelderske Altforst is de katolike tsjerke wijd oan Donatus fan Münstereifel. Yn Fryslân stiet yn it doarp Doanjum in tsjerke dy't oarspronklik wijd is oan Sint-Donatus. 

Donatus is de beskermhillige fan stoarm, bliksemynslach, hagel, fjoer, in goede rispinge en in goed miljeu. De feestdei fan 'e donderhillige falt op 30 juny.

 Ikonografy 
Yn 'e ikonografy wurdt Donatus yn 'e regel as in Romeinsk soldaat ôfbylde, fakentiden mei in palmtûke, in bliksem, in nôtskeaf of wynstôk yn 'e hân. Syn attributen binne faak in mes en in tsjettel.

Kategory:Romeinsk hillige
Kategory:Romeinsk militêr
Kategory:Persoan berne yn de 2e iuw
Kategory:Persoan stoarn yn de 2e iuw
Kategory:Roomsk-katolyk hillige